РЕШЕНИЕ НА КОМИСИЯТА
от 28 май 2009 година
за изменение на Директива 76/769/ЕИО на Съвета по отношение на ограниченията за пускането на пазара и употребата на органокалаени съединения с цел адаптиране на приложение I към нея към техническия напредък
(нотифицирано под номер C(2009) 4084)
(текст от значение за ЕИП)
(2009/425/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/769/ЕИО на Съвета от 27 юли 1976 г. за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати (1), и по-специално член 2а от нея,
като има предвид, че:
(1)
Тризаместените органокалаени съединения в миналото бяха широко използвани в противообрастващите бои за плавателни съдове. Установено е обаче, че такива бои излагат на риск водните организми поради неблагоприятното им въздействие върху функциите на тяхната ендокринна система. Поради това употребата на органокалаените съединения, също така познати като органични съединения на калая, в противообрастващи бои беше ограничена с Директива 76/769/ЕИО и с Регламент (ЕО) № 782/2003 на Европейския парламент и на Съвета от 14 април 2003 г. относно забраната за използване на органотични съединения на корабите (2). Освен това съгласно Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (3) тризаместените органокалаени съединения вече не могат да се използват като биоциди. Изделия, обработвани с посочените биоциди, обаче все още могат да бъдат внасяни в Общността.
(2)
Дизаместените органокалаени съединения, които включват по-специално дибутилкалаени съединения (DBT) и диоктилкалаени съединения (DOT), са широко употребявани в изделия за широко потребление, в които те играят ролята на стабилизатори или на катализатори.
(3)
Установено е, че употребата на органокалаени съединения в изделията за широко потребление представлява риск за човешкото здраве, и по-специално това на децата. Конкретните рискове за здравето на децата и възрастните при употребата на различни изделия за широко потребление са определени в оценката на риска (4), която беше потвърдена от Научния комитет по рисковете за здравето и околната среда на Комисията (SCHER) в неговото становище от 30 ноември 2006 г. (5)
(4)
Въпреки че дизаместените и тризаместените органокалаени съединения имат еднакви неблагоприятни последици за здравето, а именно имунотоксичност поради увреждане на тимусната жлеза, както и кумулативно действие, силата на въздействие на тризаместените съединения (като TBT и TPT) е по-голяма от тази на дизаместените съединения (DOT и DBT). Освен това емисиите на тризаместени органокалаени съединения от изделия за потребителска или професионална употреба могат да имат неблагоприятно въздействие върху околната среда, и по-специално върху водните организми. Поради това следва да бъдат наложени по-строги ограничения за изделията, съдържащи тризаместени органокалаени съединения.
(5)
Някои DBT съединения (дибутилкалаен дихлорид, CAS № 683-18-1 и дибутилкалаен хидроген борат, CAS № 75113-37-0) скоро ще бъдат класифицирани в рамките на Директива 67/548/ЕИО на Съвета (6) като токсични за репродукцията, категория 2, и вследствие на това тяхната продажба и продажбата на смесите, които ги съдържат, на потребители ще бъде забранена (7). Поради това следва да бъдат наложени по-строги ограничения за изделията, съдържащи DBT съединения, като се допусне продължаване на употребата им за допълнителен период от време, с цел да се позволи развитието на подходящи алтернативи, само когато такива не съществуват, като например за катализатори в RTV-1 и RTV-2 уплътнителни маси, бои и покрития или за стабилизатори в PVC при някои продукти (например платове с положени върху тях покрития, PVC профили), или когато за съответните изделия вече съществува друго по-конкретизиращо законодателство.
(6)
Експозицията на DOT съединения е най-висока при някои конкретни изделия за широко потребление, като щамповани платове, ръкавици, обувки, подови и стенни покрития, дамски хигиенни продукти, пелени и калъпи от двукомпонентен силикон.
(7)
Въпреки че съществуват алтернативи за по-голямата част от употребите, за които предстои ограничение, някои производители на изделия, съдържащи DOT и DBT, ще се нуждаят от период за адаптиране и поради това следва да бъде предвиден съответният преходен период за споменатите приложения.
(8)
Поради това Директива 76/769/ЕИО следва да бъде съответно изменена.
(9)
Настоящото решение не засяга законодателството на Общността, определящо минимални изисквания за защитата на работниците, като Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (8) и основаващите се на нея специални директиви, по-специално Директива 2004/37/ЕО на Европейския парламент и на Съвета от 29 април 2004 г. относно защитата на работниците от рискове, свързани с експозицията на канцерогени или мутагени по време на работа (шеста специална директива по смисъла на член 16, параграф 1 от Директива 89/391/ЕИО на Съвета) (кодифициран вариант) (9) и Директива 98/24/ЕО на Съвета от 7 април 1998 г. за опазване на здравето и безопасността на работниците от рискове, свързани с химични агенти на работното място (четиринадесета специална директива по смисъла на член 16, параграф 1 от Директива 89/391/ЕИО) (10).
(10)
Мерките, предвидени в настоящото решение, са в съответствие със становището на Комитета за адаптиране към техническия напредък на директивите за премахване на техническите пречки пред търговията с опасни вещества и препарати,
ПРИЕ НАСТОЯЩОТО РЕШЕНИЕ:
Член 1
Приложение I към Директива 76/769/ЕИО се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 28 май 2009 година.